Under sådanne omstændigheder har en institution ikke foretaget et åbenbart urigtigt skøn, når den vedrørende e-mails indeholdende bemærkninger fra dennes juridiske tjeneste til en skrivelse, der er vedhæftet disse e-mails, og som vedrører de forsikringer som et tredjeland har afgivet vedrørende den behandling, som dette skal give statsborgere fra et andet tredjeland, påberåber sig undtagelsen vedrørende beskyttelse af internationale forbindelser i artikel 4, stk. 1, i forordning nr. 1049/2001 om aktindsigt i Europa-Parlamentets, Rådets og Kommissionens dokumenter.

I denne henseende kan Unionens standpunkter hypotetisk set ændre sig under forhandlingen af internationale aftaler afhængigt af, hvordan forhandlingerne er forløbet, og de indrømmelser og kompromiser, der indgås mellem de forskellige berørte parter. Forhandlingsparterne – herunder Unionen – kan således gøre sig en række overvejelser af taktisk art ved udarbejdelsen af deres forhandlingsstrategi, således at udbredelsen af Unionens standpunkter under internationale forhandlinger vil kunne skade beskyttelsen af offentlighedens interesser med hensyn til internationale forbindelser.

På området for aktindsigt vil udbredelsen af oplysninger, der har en forbindelse med de mål, som Unionen og dennes medlemsstater forfølger med afgørelser, navnlig når de omhandler en planlagt international aftales specifikke indhold eller Unionens forhandlingsstrategi, have en negativ indvirkning på tilliden mellem parterne under de forhandlinger, der finder sted på tidspunktet for afgørelsen om afslag på aktindsigt i de dokumenter, der indeholder disse oplysninger.

En institution, der har modtaget en begæring om aktindsigt i dokumenter, der vedrører internationale forhandlinger, anlægger således ikke et urigtigt skøn, når den begrunder afslaget med den omstændighed, at udbredelsen af sådanne dokumenter udgør en konkret risiko for at vanskeliggøre Unionens standpunkt i dialogen med et tredjeland og dermed skade Unionens forbindelser. Desuden har den pågældende institution ret til at begrænse sig til at anføre en sådan begrundelse kortfattet, når fremlæggelsen af mere detaljerede forklaringer ville indebære en blotlægning – i strid med rækkevidden af den bindende beskyttelse, som lovgiver har fastsat i henhold til ordlyden af artikel 4, stk. 1, i forordning nr. 1049/2001 – af indholdet af de dokumenter, der er omfattet af beskyttelsen i denne bestemmelse.

For så vidt angår undtagelsen vedrørende beskyttelsen af retslige procedurer som omhandlet i artikel 4, stk. 2, andet led, i forordning nr. 1049/2001 om aktindsigt i Europa-Parlamentets, Rådets og Kommissionens dokumenter indebærer denne, at beskyttelsen af den offentlige interesse er til hinder for udbredelsen af indholdet af ikke alene de dokumenter, som er udfærdiget alene med henblik på en konkret retslig procedure, dvs. indgivne indlæg eller processkrifter, men også institutionens interne dokumenter vedrørende forberedelsen af den verserende sag og meddelelser vedrørende sagen, der udveksles mellem det berørte generaldirektorat og institutionens juridiske tjeneste eller et advokatkontor, idet denne afgrænsning af undtagelsens anvendelsesområde i den nævnte sag har til formål at sikre dels beskyttelsen af Kommissionens interne arbejde, dels hensynet til fortrolighed og overholdelsen af princippet om, at advokater har tavshedspligt.

For så vidt angår dokumenter, der indeholder juridisk rådgivning til kommissionsformandens kabinet, til den højtstående repræsentant for udenrigsanliggender og sikkerhedspolitik og til kommissæren for indre anliggenders kabinet, hvilken rådgivning blev indhentet med korte frister med henblik på at bistå Kommissionens repræsentanter i deres møder med repræsentanterne fra en medlemsstat og et tredjeland med henblik på at fastlægge de foranstaltninger, som disse sidstnævnte skulle vedtage i forbindelse med gennemførelsen af de tilsagn, der blev givet i henhold til erklæringerne fra EU og dette tredjeland vedrørende en migrationskrise, ville udbredelsen af sådan juridisk rådgivning, som var af forberedende art, til intern brug og udarbejdet med henblik på en politisk dialog mellem institutionen og repræsentanter fra en medlemsstat og et tredjeland, faktisk og forudsigeligt være til skade for Kommissionens interesse i at indhente og modtage åben, objektiv og fuldstændig juridisk rådgivning fra dens forskellige tjenestegrene med henblik på forberedelse af dens endelige holdning som institution, og derudover på et område med en vis politisk følsomhed, og i en sammenhæng, der havde hastende karakter med henblik på at rette op på en vanskelig migrationssituation. Høringerne mellem tjenestegrenene, der havde været ledsaget af telefonsamtaler, udgør nemlig et forberedende arbejde, der er nødvendigt for denne institutions funktionsmåde.

Åbenheden, objektiviteten, fuldstændigheden og hurtigheden i disse juridiske høringer, der er foretaget i hast fra de ansatte i juridisk tjeneste til kommissionsformanden og det berørte generaldirektorat ville være blevet berørt, såfremt ophavsmændene til disse høringer, der var udfærdiget i hast med henblik på at forberede møder mellem de ansvarlige fra denne institution og de ansvarlige fra en medlemsstat og et tredjeland, skulle have forudset, at disse e-mails kunne blive stillet til rådighed for offentligheden.

(jf. præmis 86-88)